ЩIымахуэ чемпионыр наIуэ мэхъу
Къэбэрдей-Балъкъэрым и мыгъэрей щIымахуэ чемпионатым япэу къыщыхагъащIэри, и чемпионыгъэр игъэтIылъащ нэгъабэрей зэхьэзэхуэм щытекIуа Налшык и «Звезда»-м. Зэпеуэр иухыным зы джэгугъуэ къэнэжа пэтми, наIуэщ дыщэ медалхэр къалащхьэм и «Мурбек»-м и футболистхэм зэраIэрыхьэнур.
Топджэгум дихьэххэр куэд щIауэ пэплъэрт иджыри къэс щIымахуэ чемпионыгъэр зэIэпызыха «Мурбек»-мрэ «Звезда»-мрэ езыхэр щызэхуэзэнум. ГурыIуэгъуэт дыщэ медалхэр нэхъ зыхуэфащэр абы зэрыщызэхэкIынур. Апхуэдэуи къэхъуащ.
Джэгум и япэ дакъикъэхэм щегъэжьауэ лъэныкъуэхэр ерыщу зэпэщIэтащ. Зыри къикIуэтыну хуейтэкъым — къагурыIуэрт мы зэIущIэм и мыхьэнэр хуабжьу зэрыиныр. Джэгугъуэ блэкIам «Автозапчасть»-м къыхигъэщIа пэтми, бахъсэндэсхэм ящымыщ футболист губгъуэм къызэрырагъэхьар къыщIэщыжу, очкоищ зратыжа «Мурбек»-м и Iуэхухэр нэхъыфIт. ЗэрытемыгъэкIуами, абы иджы пашэныгъэр къыхуэнэрт. АрщхьэкIэ «Мурбек»-м чемпионыгъэр къабзэу зыIэригъэхьэмэ нэхъ къищтащ икIи УанащIэ Жантемыр я хьэрхуэрэгъухэм яхудигъэкIа топ закъуэм дыщэ медалхэр тхьэмахуэкIэ нэхъ пасэу къаригъэхьащ. ЕтIуанэ увыпIэр «Звезда»-м лъысащ.
Жэз медалхэм командэ зыбжанэ щIэбэнынущ. Ахэр зылъысынур щызэхэкIынур дызыхуэкIуэ щэбэтымрэ тхьэмахуэмрэ зэхэтыну иужь дыдэ джэгугъуэрщ. Ардыдэм наIуэ щыхъунущ «Кэнжэм» дэщIыгъуу гуп нэхъыщхьэр зыбгынэнур хэтми. Абы иризэныкъуэкъунущ КъБКъУ-м и «Спортфак»-мрэ Бабугент и «ЛогоВАЗ»-мрэ.
Гъуащхьауэхэм я зэпеуэм бжьыпэр щызыIыгъ «Мурбек»-м и пашэ Къалмыкъ Амур тхьэмахуитI хъуауэ къыхэжаныкIыжыркъым. Ар къигъэсэбэпри, ШащIэ Беслъэн («Къэхъун») абы гъунэгъу зыкъыхуищIащ. Иджы а тIур зэрызэщхьэщыкIыр топищ къудейщ.
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта зэIущIэхэм къарикIуа бжыгъэхэм: «Школа №31» (Налшык) — «Спарта» (Налшык) — 1:2, «ГорИс-179 Кавказкабель» (Прохладнэ) — «Спартак-Школа №31-Д» (Налшык) — 1:0, «Союз» (Налшык) — «Автозапчасть» (Бахъсэн) — 0:3, «Шагъдий» (Зеикъуэ) — «ЛогоВАЗ» (Бабугент) — 1:2, «Спартак-Налшык 1999» (Налшык) — «Спортфак КъБКъУ» (Налшык) — 3:1, «Юг-Полимер» (Бахъсэн) — «Къэхъун» (Къэхъун) — 2:2, «Велес» (Къэрэгъэш) — «Кэнжэ» (Кэнжэ) — 2:1, «Мурбек» (Налшык) — «Звезда» (Налшык) — 1:0.
Хьэтау Ислъам.
